CELEX: 52013PC0502
Language: mt
Date: 2013-07-09
Title: Proposta għal REGOLAMENT TAL-KUNSILL dwar id-definizzjoni ta’ kriterji li jiddeterminaw meta l-karta riċiklata ma tibqax titqies bħala skart skont l-Artikolu 6(1) tad-Direttiva 2008/98/KE dwar l-iskart,

|
			
		
		
		52013PC0502
		
			Proposta għal REGOLAMENT TAL-KUNSILL dwar id-definizzjoni ta’ kriterji li jiddeterminaw meta l-karta riċiklata ma tibqax titqies bħala skart skont l-Artikolu 6(1) tad-Direttiva 2008/98/KE dwar l-iskart, /* COM/2013/0502 final - 2013/0235 (NLE) */
			
				
		
		
			
			   	MEMORANDUM TA’ SPJEGAZZJONI
Skont l-Artikolu 6(1)
tad-Direttiva 2008/98/KE dwar l-iskart, ċertu skart speċifikat
ma għandux jibqa’ kkunsidrat skart meta jkun għadda minn operazzjoni
ta’ rkupru u jkun jikkonforma ma’ kriterji speċifiċi li għandhom
jiġu żviluppati skont il-kundizzjonijiet legali stipulati f’din
id-dispożizzjoni. Skont l-Artikolu 6(2) ta’ din id-Direttiva,
il-Kummissjoni għandha tistabbilixxi tali kriterji għal materjali
speċifiċi u dawn il-kriterji għandhom jiġu adottati skont
il-proċedura regolatorja bi skrutinju msemmija fl-Artikolu 39(2)
tad-Direttiva.
Għalhekk, il-Kummissjoni ressqet abbozz
ta’ Regolament għall-vot fil-Kumitat stabbilit skont l-Artikolu 39
tad-Direttiva. Il-Kumitat ma tax opinjoni favorevoli dwar l-abbozz
tar-Regolament fil-laqgħa tiegħu tad-9 ta’ Lulju 2012.
It-tħassib ewlieni li tqajjem minn ċerti Stati Membri kienet
l-inklużjoni ta’ materjal b’diversi livelli skont l-ambitu tar-Regolament
tal-Kummissjoni minħabba li dan il-materjal li fih sa 25 % ta’
materjal li mhux karta jkun jirrappreżenta periklu għall-ambjent jekk
jiġi ttrattat b’mod mhux xieraq. Il-Kummissjoni ħadet nota ta’ dan;
madankollu żżomm u tirreferi l-istess proposta legali lill-Kunsill
billi bis-saħħa tal-Artikolu 3(5) u t-Taqsima 3
tal-Anness I il-frazzjoni li mhix karta hija suġġetta għal
obbligu biex tiġi riċiklata u sistema ta’ traċċabilità,
rispettivament. 
Għalhekk, skont il-proċedura
stabbilita fl-Artikolu 5(a) tad-Deċiżjoni 1999/468/KE, qed
titressaq proposta lill-Kunsill għal Regolament tal-Kunsill, li qed
tintbagħat ukoll lill-Parlament Ewropew.
2013/0235 (NLE)
Proposta għal
REGOLAMENT TAL-KUNSILL
dwar id-definizzjoni ta’ kriterji li
jiddeterminaw meta l-karta riċiklata ma tibqax titqies bħala skart
skont l-Artikolu 6(1) tad-Direttiva 2008/98/KE dwar l-iskart,
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva 2008/98/KE
tal-Parlament Ewropew u tal-Kunsill tad-19 ta’ Novembru 2008
dwar l-iskart u li tħassar ċerti Direttivi[1] u b’mod partikulari
l-Artikolu 6(2) tagħha,
Wara li kkunsidra l-proposta mingħand
il-Kummissjoni Ewropea,
Billi:
(1)       Minn evalwazzjoni ta’ diversi
flussi ta’ skart jirriżulta li s-swieq tar-riċiklaġġ
għall-karta għandhom jibbenefikaw mill-iżvilupp ta’ kriterji
speċifiċi li jiddeterminaw meta l-karta miksuba mill-iskart ma tibqax
titqies bħala skart. Dawk il-kriterji għandhom jiżguraw livell
għoli ta’ ħarsien ambjentali. Għandhom ikunu mingħajr
ħsara għall-klassifika tal-karta riċiklata bħala skart minn
pajjiżi terzi.
(2)       Ir-rapporti
taċ-Ċentru Konġunt tar-Riċerka tal-Kummissjoni Ewropea wrew
li hemm suq u domanda għal karta riċiklata biex tintuża
bħala materja prima f’fabbriki tal-karta. Għalhekk il-karta
riċiklata għandha tkun pura biżżejjed u għandha
tissodisfa l-istandards jew l-ispeċifikazzjonijiet mitluba mill-industrija
tal-produzzjoni tal-karta.
(3)       Il-kriterji li jiddeterminaw
meta l-karta riċiklata ma tibqax titqies bħala skart għandhom
jiżguraw li karta li ġejja minn operazzjoni ta’ rkupru tissodisfa
r-rekwiżiti tekniċi tal-industrija tal-produzzjoni tal-karta, li dan
ikun konformi mal-leġiżlazzjoni u mal-istandards eżistenti
applikabbli għall-prodotti u li ma jwassalx għal impatti globali
negattivi fuq l-ambjent jew fuq saħħet il-bniedem. Ir-rapporti
taċ-Ċentru Konġunt tar-Riċerka tal-Kummissjoni Ewropea wrew
li l-kriterji proposti dwar l-iskart li jintuża bħala materja prima
fl-operazzjoni ta’ rkupru, dwar il-proċessi u t-tekniki ta’ trattament,
kif ukoll dwar il-karta li tirriżulta mill-operazzjoni ta’ rkupru
jilħqu dawk l-għanijiet minħabba li għandhom iwasslu
għall-produzzjoni ta’ karta bla karatteristiċi perikolużi u
ħielsa biżżejjed minn komponenti mhux karta.
(4)       Sabiex tkun żgurata
l-konformità mal-kriterji, huwa xieraq li jkun ipprovdut tagħrif dwar
il-karta riċiklata li ma tibqax titqies bħala skart u li tiġi
implimentata sistema ta’ mmaniġġjar.
(5)       Sabiex l-operaturi jkunu
jistgħu jadattaw irwieħhom għall-kriterji li jiddeterminaw meta
l-karta riċiklata ma tibqax titqies bħala skart, huwa xieraq li
jingħata perjodu raġonevoli ta’ żmien qabel ma jibda japplika
dan ir-Regolament.
(6)       Għandhom jiġu
stabbiliti kriterji speċifiċi dwar meta l-iskart ma jibqax jitqies
bħala skart għal karta magħmula minn materjali multipli
b’kontenut għoli ta' materjal li mhux karta sabiex jiġi żgurat
li l-karta tiġi effettivament riċiklata u li l-materjali li mhumiex
karta jiġu riċiklati.
(7)       Il-kumitat stabbilit permezz
tal-Artikolu 39 tad-Direttiva 2008/98/KE għadu ma pprovdiex
opinjoni dwar il-miżuri stipulati f'dan ir-Regolament u għalhekk
il-Kummissjoni ressqet proposta lill-Kunsill rigward dawk il-miżuri u
bagħtitha lill-Parlament Ewropew,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi kriterji li
jiddeterminaw meta karta riċiklata maħsuba għall-użu ta’
fibri tal-karta għall-manifattura tal-karta ma tibqax titqies bħala
skart.
Artikolu 2
Definizzjonijiet
Għall-finijiet
ta’ dan ir-Regolament, għandhom japplikaw id-definizzjonijiet stabbiliti
fid-Direttiva 2008/98/KE.
Barra minn hekk id-definizzjonijiet li
ġejjin għandhom japplikaw:
1.           "karta
riċiklata" tfisser karta u kartun iġġenerati mill-irkupru
tal-iskart; 
2.           "karta riċikata
magħmula minn materjali multipli" tfisser karta riċiklata,
bħal kartun tax-xorb użat u imballaġġ miksi u bis-saffi, li
jinkludi aktar minn 5 % ta’ piż niexef ta’ arja ta’ materjali li
mhumiex karta li ma jistgħux jiġu separati b’tekniki li
jagħżlu l-materja niexfa.
3.           "detentur" tfisser
il-persuna fiżika jew ġuridika li għandha fil-pussess
tagħha l-karta riċiklata;
4.           "produttur" tfisser
id-detentur li jittrasferixxi l-karta riċiklata lil detentur ieħor
għall-ewwel darba bħala karta riċiklata li ma baqgħetx
titqies bħala skart;
5.           "importatur"
tfisser kwalunkwe persuna fiżika jew ġuridika stabbilita fl-Unjoni li
tintroduċi karta riċiklata li ma baqgħetx titqies bħala
skart fit-territorju doganali tal-Unjoni;
6.           "persunal
kwalifikat" tfisser persunal li huwa kwalifikat bl-esperjenza jew
bit-taħriġ biex jimmonitorja u jivvaluta l-karatteristiċi
tal-karta riċiklata;
7.           "spezzjoni
viżwali" tfisser spezzjoni tal-karta riċiklata li tkopri
l-partijiet kollha ta’ kunsinna u li ssir permezz tas-sensi tal-bniedem jew
permezz ta’ kwalunkwe tagħmir mhux speċjalizzat; 
8.           "kunsinna" tfisser
lott ta’ karta riċiklata li huwa maħsub sabiex jiġi kkunsinjat
minn produttur lil detentur ieħor u li jista’ jinżamm f’unità
tat-trasport waħda jew iktar, bħall-kontejners;
Artikolu 3
Kriterji
għall-karta riċiklata 
Il-karta riċiklata ma għandhiex
tibqa’ titqies bħala skart meta, mat-trasferiment mill-produttur lil
detentur ieħor, jiġu ssodisfati l-kundizzjonijiet kollha li
ġejjin:
1.           il-karta li tirriżulta
mill-operazzjoni ta’ rkupru tkun konformi mal-kriterji stabbiliti
fit-Taqsima 1 tal-Anness I;
2.           l-iskart użat bħala
materja prima għall-operazzjoni ta’ rkupru jkun konformi mal-kriterji
stabbiliti fit-Taqsima 2 tal-Anness I;
3.           l-iskart użat bħala
materja prima għall-operazzjoni ta’ rkupru jkun ġie ttrattat skont
il-kriterji stabbiliti fit-Taqsima 3 tal-Anness I;
4.           il-produttur jew l-importatur
ikun issodisfa r-rekwiżiti stabbiliti fl-Artikoli 4 u 5;
5.           il-karta riċiklata hija
ddestinata għall-użu ta’ fibri tal-karta fil-manifattura tal-karta.
Barra minn hekk, il-materjali li mhumiex karta f’kunsinni ta’ karta
magħmula minn materjali multipli huma maħsuba għall-irkupru.
Artikolu 4
Dikjarazzjoni
tal-konformità
1.           Il-produttur jew
l-importatur, għal kull kunsinna ta’ karta riċiklata, għandu
joħroġ dikjarazzjoni ta’ konformità li tkun konformi mal-mudell
stabbilit fl-Anness II.
2.           Il-produttur jew l-importatur
għandu jagħti d-dikjarazzjoni ta’ konformità lid-detentur li jmiss
tal-kunsinna tal-karta riċiklata. Il-produttur jew l-importatur
għandu jżomm kopja tad-dikjarazzjoni ta’ konformità għal
mill-inqas sena wara d-data tal-ħruġ tagħha u għandu
jqiegħdha għad-dispożizzjoni tal-awtoritajiet kompetenti meta
jintalab jagħmel dan.
3.           Id-dikjarazzjoni ta’
konformità tista’ tkun elettronika.
Artikolu 5
Sistema
ta’ mmaniġġjar
1.           Il-produttur għandu
jimplimenta sistema ta’ mmanniġjar adattata biex turi l-konformità
mal-kriterji msemmija fl-Artikolu 3.
2.           Is-sistema ta’
mmanniġjar għandu jkun fiha sett ta’ proċeduri dokumentati dwar
kull wieħed mill-aspetti li ġejjin:
(a)         
il-monitoraġġ tal-kwalità tal-karta
riċiklata li tirriżulta mill-operazzjoni ta’ rkupru kif stabbilit
fit-Taqsima 1 tal-Anness I (inklużi t-teħid tal-kampjuni u
l-analiżi);
(b)         
l-aċċettazzjoni tal-kontroll tal-iskart
li ntuża bħala materja prima għall-operazzjoni ta’ rkupru kif
stabbilit fit-Taqsima 2 tal-Anness I;
(c)         
monitoraġġ tal-proċessi u t-tekniki
ta' trattament fit-Taqsima 3 tal-Anness I;
(d)         
monitoraġġ tal-operazzjoni ta' rkupru
tal-komponenti li mhumiex karta ta' karta magħmula minn materjali multipli
kif stabbilit fit-Taqsima 3 tal-Anness I, fejn xieraq;
(e)         
ir-reazzjoni tal-konsumaturi dwar il-konformità
mal-kwalità tal-karta riċiklata;
(f)           
żamma ta' rekords tar-riżultati
tal-monitoraġġ imwettaq taħt il-punti (a) sa (d);
(g)         
reviżjoni u titjib tas-sistema
tal-immaniġġjar;
(h)         
taħriġ tal-persunal.
3.           Is-sistema ta'
mmaniġġjar se tippreskrivi wkoll ir-rekwiżiti
speċifiċi ta' monitoraġġ stabbiliti fl-Anness I
għall kull kriterja. Speċifikament fir-rigward tal-karta
magħmula minn materjali multipli, il-produttur għandu jżomm
ir-rekords għal mhux anqas minn tliet snin, għall-identifikazzjoni
tad-detenturi li jmiss sal-irkupru tal-materjal kollu fil-karta magħmula
minn materjali multipli u l-ammonti ttrasferiti, u għandu jagħmel
dawk ir-rekords disponibbli għall-awtoritajiet kompetenti fuq talba.
4.           Korp għall-valutazzjoni
tal-konformità, kif definit fir-Regolament (KE) Nru 765/2008[2] tal-Parlament Ewropew u
tal-Kunsill, li kiseb l-akkreditament f'konformità mar-Regolament, jew
verifikatur ambjentali, kif definit fl-Artikolu 2(20)(b) tar-Regolament
(KE) Nru 1221/2009[3]
tal-Parlament Ewropew u tal-Kunsill, li huwa akkreditat jew liċenzjat
f'konformità ma' dak ir-Regolament, għandu jivverifika li s-sistema ta'
mmaniġġjar tikkonforma mar-rekwiżiti tal-Artikolu. Il-verifika
għandha titwettaq kull tliet snin. Verifikaturi biss b'dawn il-kampijiet
ta' akkreditament jew liċenzja bbażata fuq il-Kodiċi tan-NACE
kif speċifikat fir-Regolament (KE) Nru 1893/2006[4] tal-Parlament Ewropew u
tal-Kunsill huma meqjusa li għandhom esperjenza speċifika
suffiċjenti biex iwettqu l-verifika msemmija f'dan ir-Regolament:
* Il-Kodiċi NACE 38 (Attivitajiet ta'
ġbir, trattament u rimi ta' skart; rkupru ta' materjal); jew
*Il-Kodiċi NACE 17 (Il-manifattura tal-karta
u prodotti tal-karta).
5.           L-importatur għandu
jitlob lill-fornituri tiegħu biex jimplimentaw sistema ta'
mmaniġġjar li tikkonforma mar-rekwiżiti tal-paragrafi 1, 2 u 3
ta' dan l-Artikolu u li ġiet ivverifikata minn verifikatur estern
indipendenti.
Is-sistema ta' mmaniġġjar tal-fornitur
għandha tiġi ċċertifikata minn korp għall-valutazzjoni
tal-konformità li huwa akkreditat minn korp ta' akkreditament evalwat bejn
il-pari b'suċċess għal din l-attività mill-korp rikonoxxut
fl-Artikolu 14 tar-Regolament (KE) Nru 765/2008; jew minn verifikatur
ambjentali li huwa akkreditat jew liċenzjat minn korp ta' akkreditament
jew liċenzjar skont ir-Regolament (KE) Nru 1221/2009 li huwa wkoll
suġġett għal evalwazzjoni bejn il-pari skont l-Artikolu 31
ta' dak ir-Regolament, rispettivament.
Verifikaturi li jridu joperaw f'pajjiżi terzi
jridu jiksbu akkreditament jew liċenzja speċifika, f'konformità
mal-ispeċifikazzjonijiet stabbiliti fir-Regolament (KE) Nru 765/2008
jew ir-Regolament (KE) Nru 1221/2009 flimkien mad-Deċiżjoni
tal-Kummissjoni 2011/832/UE[5].
6.           Il-produttur, mat-talba
għandu jagħti lill-awtoritajiet kompetenti l-aċċess
għas-sistema ta' mmaniġġjar.
Artikolu 6
Id-dħul
fis-seħħ
Dan ir-Regolament għandu jidħol
fis-seħħ fl-20 jum wara dak tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Għandu japplika
mill-1 ta’ Jannar 2014.
Dan ir-Regolament jorbot fl-intier tiegħu
u japplika direttament fl-Istati Membri skont it-Trattati.
Magħmul fi Brussell,
                                                                       Għall-Kunsill
                                                                       Il-President
ANNESS I
Kriterji għal karta riċiklata
 Kriterji || Rekwiżiti ta’ awtomonitoraġġ 
 Taqsima 1. Il-kwalità tal-karta li tirriżulta mill-operazzjoni ta’ rkupru 
 1.1         Il-karta li tirriżulta mill-operazzjoni ta’ rkupru għandha tiġi kklassifikata skont l-istandard Ewropew EN 643. || Kull kunsinna għandha tiġi kklassifikata minn persunal ikkwalifikat.   
 1.2         Il-kontenut tal-komponent mhux karta għandu jkun inqas minn jew ugwali għal 1.5 % tal-piż niexef tal-arja. Il-komponent li mhux karta huwa materjal differenti mill-karta, li huwa preżenti f’karta riċiklata, u jista’ jiġi sseparat bl-użu ta’ tekniki li jagħżlu materja niexfa. Eżempji ta’ komponenti li mhumiex karta huma l-metall, il-plastik, il-ħġieġ, it-tessuti, il-ħamrija, ir-ramel, l-irmied, it-trab, ix-xemgħa, il-bitumen, iċ-ċeramika, il-gomma, id-drapp, l-injam, u s-sustanzi organiċi sintetiċi. Il-materjali minerali għall-mili li jeżistu fil-fibri tal-karta, bħat-tafal, il-karbonat tal-kalċju, u l-lamtu huma meqjusa bħala parti mill-karta u ma jingħaddux bħala komponenti li mhumiex karta. Karta magħmula minn materjali multipli b’kontenut ta' materjali li mhumiex karta ta’ aktar minn 30 % ta’ piż niexef ta’ arja għandu jitqies fit-totalità tiegħu, bħala komponent li mhux karta.   || Persunal kwalifikat għandu jwettaq spezzjoni viżwali ta’ kull kunsinna. F’intervalli xierqa u soġġetti għal reviżjoni jekk isiru tibdiliet sinifikanti fil-proċess tal-operat, kampjuni rappreżentattivi ta’ kull grad ta’ karta riċiklata għandhom jiġu analizzati gravimetrikament biex jitkejjel il-kontenut ta’ komponenti li mhumiex karta. Il-kontenut ta’ komponenti li mhumiex karta għandu jiġi analizzat billi jintiżen wara s-separazzjoni mekkanika jew manwali (skont kif xieraq) ta' materjali taħt spezzjoni viżwali bir-reqqa. Il-frekwenzi xierqa tal-monitoraġġ permezz tat-teħid tal-kampjuni għandhom ikunu stabbiliti billi jitqiesu l-fatturi li ġejjin: It-tendenza mistennija tal-varjabbiltà (pereżempju kif murija mir-riżultati storiċi); ir-riskju inerenti ta’ varjabbiltà fil-kwalità tal-iskart użat bħala materja prima fl-operazzjoni tal-irkupu u fi kwalunkwe pproċessar sussegwenti, pereżempju l-kontenut medju ogħla ta’ plastik jew ħġieġ fil-karta magħżul mis-sistemi ta’ ġbir ta’ karta magħmula minn materjali multipli; il-preċiżjoni inerenti tal-metodu ta’ monitoraġġ; u il-prossimità tar-riżultati tal-kontenut ta’ komponenti li mhumiex karta għal-limitu massimu ta’ 1.5 % ta’ piż niexef ta’ arja. Il-proċess tad-determinazzjoni tal-frekwenzi tal-monitoraġġ għandu jkun iddokumentat bħala parti mis-sistema ta’ mmanniġjar u għandu jkun disponibbli għall-verifika. 
 1.3         Il-karta riċiklata, inklużi l-konstitwenti tagħha u partikolarment l-inka u l-kuluri, ma għandhiex turi l-ebda waħda mill-karatteristiċi perikolużi elenkati fl-Anness III tad-Direttiva 2008/98/KE. Il-karta riċiklata għandha tkun konformi mal-limiti ta’ konċentrazzjoni stabbiliti fid-Deċiżjoni tal-Kummissjoni 2000/532/KE[6], u ma taqbiżx il-limiti ta’ konċentrazzjoni stabbiliti fl-Anness IV għar-Regolament (KE) 850/2004[7] tal-Parlament Ewropew u tal-Kunsill.   || Għandha titwettaq spezzjoni viżwali ta’ kull kunsinna minn persunal ikkwalifikat. Fejn l-ispezzjoni viżwali tqajjem xi suspett ta’ possibbiltà ta’ karatteristiċi perikolużi, għandhom jittieħdu iktar miżuri xierqa ta’ monitoraġġ, bħat-teħid ta’ kampjuni u l-ittestjar, fejn ikun xieraq. Il-persunal għandu jitħarreġ dwar il-karatteristiċi perikolużi potenzjali li jistgħu jkunu assoċjati mal-karta riċiklata u dwar il-komponenti jew il-karatteristiċi tal-materjali li jippermettu li dak li jkun jagħraf il-karatteristiċi perikolużi. Il-proċedura għar-rikonoxximent tal-materjali perikolużi għandha tkun iddokumentata fis-sistema tal-immaniġġjar. 
 1.4         Il-karta riċiklata ma għandux ikun fiha żejt, solventi, żebgħa, oġġetti tal-ikel milwiema u/jew xaħmijin assorbiti li jistgħu jiġu identifikati permezz ta' spezzjoni viżwali.   || Għandha titwettaq spezzjoni viżwali ta’ kull kunsinna minn persunal ikkwalifikat. Meta l-ispezzjoni viżwali tikxef sinjali ta' assorbiment ta' fluwidi għajr l-ilma li jista' jirriżulta f’pereżempju tinwir jew irwejjaħ, u dawn is-sinjali mhumiex negliġibbli, il-kunsinna tibqa' titqies bħala skart. Il-persunal għandu jitħarreġ dwar it-tipi ta’ kontaminazzjoni potenzjali li jistgħu jkunu assoċjati mal-karta riċiklata u dwar il-komponenti jew il-karatteristiċi tal-materjali li jippermettu lil dak li jkun jagħraf il-kontaminanti. Il-proċedura għar-rikonoxximent tal-kontaminazzjoni għandha tkun iddokumentata fis-sistema tal-immanniġjar. 
 Taqsima 2. L-iskart użat bħala materja prima għall-operazzjoni ta’ rkupru 
 2.1         Skart perikoluż, bijoskart, skart muniċipali mħallat, skart tal-kura tas-saħħa, u prodotti użati ta’ iġjene personali ma għandhomx jintużaw bħal materja prima.   || Il-kontroll ta' aċċettazzjoni tal-iskart kollu li fih il-karta li jasal (permezz ta’ spezzjoni viżwali) u tad-dokumentazzjoni li takkumpanjah għandu jitwettaq minn persunal kwalifikat li jkun ingħata taħriġ dwar kif jagħraf l-iskart li fih il-karta li ma jissodisfax il-kriterji stabbiliti f’din it-Taqsima. 
 Taqsima 3. Il-proċessi u t-tekniki ta’ trattament 
 3.1       Il-karta għar-rimi għandha tiġi segregata fis-sors jew waqt il-ġbir, jew l-iskart li jintuża bħala materja prima għandu jiġi trattat biex issir separazzjoni tal-karta mill-komponenti li mhumiex karta. Il-karta li tiġi prodotta minn dawn l-operazzjonijiet għandha tinżamm separata minn kwalunkwe skart ieħor. 3.2       It-trattamenti kollha meħtieġa għal preparazzjoni tal-karta bħala materja prima diretta għall-manifattura ta’ prodotti tal-karta, bħal selezzjoni, separazzjoni, tindif, jew klassifikazzjoni, u għajr l-imballaġġ tal-karta għar-rimi, iridu jkunu saru kompletament. 3.3       Il-materjali li mhumiex karta miżmuma f’kunsinni li fihom iktar minn 1.5 % ta’ piż niexef ta’ arja ta’ karta magħmula minn materjali multipli għandhom jgħaddu minn proċess ta’ trattament dedikat. Il-materjali differenti f’karta magħmula minn materjali multipli għandhom jiġu effettivament separati minn xulxin. Il-fibri ta’ karta separati mill-karta magħmula minn materjali multipli għandhom jintużaw għall-manifattura tal-karta. Il-materjali li mhumiex karta separati mill-karta magħmula minn materjali multipli għandhom jiġu rkuprati. ||               Rigward kunsinni ta’ karta magħmula minn materjali multipli, il-produttur/l-importatur għandu jidentifika d-detenturi li jmiss tal-kunsinni kif ukoll l-ammonti trasferiti sakemm jiġu rkuprati l-materjali kollha fil-karta magħmula minn materjali multipli. Tali identifikazzjoni tista’ titwettaq permezz ta’ sistema ta’ traċċabbiltà. 
Anness II
Dikjarazzjoni
ta’ Konformità mal-kriterji li jiddeterminaw meta l-iskart ma jibqax jitqies
bħala tali, imsemmija fl-Artikolu 4(1)
 1 || Produttur/importatur tal-karta riċiklata: Isem: Indirizz: Persuna ta’ kuntatt: Telefon: Faks: E-mail:   
 2 || a) Grad ta' karta għar-rimi skont l-istandard EN-643: b) Kontenut ta’ komponenti li mhumiex karta, f’punti perċentwali ta’ piż niexef ta’ arja: c) Oriġini tal-materjal (immarka skont kif xieraq). c.1) oriġini ta’ materjali multipli, bħal fil-każ ta’ ġbir imħallat. c.2) oriġini ta’ monomaterjal, bħal fil-każ ta’ ġbir minn sorsi separati. 
 3 || Il-kunsinna hija konformi mal-ispeċifikazzjonijiet tal-istandard EN-643. 
 4 || Il-kwantità tal-kunsinna f’kg. 
 5 || Din il-kunsinna hija konformi mal-kriterji msemmija fil-paragrafi (1) sa (3) tal-Artikolu 3 tar-(Regolament). 
 6 || Il-produttur tal-karta riċiklata japplika sistema ta’ mmanniġjar li hija konformi mar-rekwiżit tar-Regolament Nru. ... [ser jiddaħħal hekk kif ir-Regolament jiġi adottat], u li ġiet verifikata minn korp akkredidat ta’ valutazzjoni tal-konformità jew minn verifikatur ambjentali jew, meta karta li ma baqgħetx tissejjaħ skart tiġi importata fit-territorju doganali tal-Unjoni, minn verifikatur indipendenti estern. 
 7 || Il-materjal f’din il-kunsinna huwa maħsub esklussivament għall-użu ta’ fibri tal-karta għall-manifattura tal-karta, u fejn applikabbli, ukoll għall-irkupru ta' materjali li mhumiex karta li jinsabu fil-karta magħmula minn materjali multipli. 
 8     || Dikjarazzjoni tal-produttur/tal-importatur tal-karta riċiklata: Jiena niċċertifika li, safejn naf jien, it-tagħrif mogħti hawn fuq huwa komplut u korrett: Isem: Data: Firma:   
[1]               ĠU L 312, 22.11.2008, p. 3.
[2]               ĠU L 218, 13.8.2008, p. 30.
[3]               ĠU L 342, 22.12.2009, p. 1.
[4]               ĠU L 393, 30.12.2006, p. 1.
[5]               ĠU L 330, 14.12.2011, p. 25.
[6]               ĠU L 226, 6.9.2000, p. 3.
[7]               ĠU L 229, 30.4.2004, p. 1.